kardosdrur/scandi-wiki huggingface dataset:
Grøn træpyton

Grøn træpython (Morelia viridis) er en slange af pytonfamilien, der lever i Indonesien, Papua Ny Guinea og nordligste Queensland i Australien.

Dens vigtigste habitat er buske og træer i regnskove.
De voksne slanger bliver i gennemsnit 120-200 cm lange og de fleste har en slående grøn eller gul farve. Farvemønsteret for denne art kan variere voldsomt fra sted til sted. Ungerne forekommer i rødlige, lyse gule og orange farver.

Disse slanger har en særlig måde at hvile i grenene på. De laver en "spole" eller to på en trægren, og placerer hovedet i midten (se billedet til højre). Dette træk deles med grøn træboa (Corallus caninus) fra Sydamerika. Denne vane, sammen med deres udseende, har fået folk til at forveksle de to arter.

Kosten består hovedsageligt af små pattedyr, såsom gnavere, og til tider krybdyr. I naturen udklækkes og beskyttes æggene (1-25 stk) af hunnen, ofte i et hulrum i et træ. Ungerne er citrongule med brækkede striber og pletter af lilla og brun eller gyldne eller orange/røde, der med tiden skifter farve i takt med at dyrene modnes.
En trussel mod arten er ødelæggelse af levesteder på grund af skovhugst.

Kilder og referencer 

Kvælerslanger
Krybdyr fra Australien
1. arrondissement i Paris

1. arrondissement er et af Paris' 20 arrondissementer og er placeret i centrum af byen.

Geografi 
Arrondissementet er afgrænset af Place de la Concorde, Rue Saint-Florentin, Boulevard des Capucines, Rue Danielle Casanova, Rue des Petits Champs, Rue Etienne Marcel, Boulevard de Sébastopol, Pont au Change, Boulevard de Palais og Seinen.

Bykvarterer 
Arrondissementet er delt i fire bykvarterer:
 Saint-Germain-l'Auxerrois
 Halles
 Palais-Royal
 Place-Vendôme

Byudvikling 
Udviklingen i kvadratmeterpriser 1991-2010

Demografi 
En 2010 var folketallet 17.915 med en befolkningstæthed 9.789 indbyggere/km2. Arrondissementet udgør 0,8% af den parisiske befolkning.

Note : Det største befolkningstal havde 1. arrondissement før 1861. Der foreligger imidlertid ikke data for forholdene før de nye arrondissementer blev oprettet i 1860.

Eksterne henvisninger 
 1. arrondissement på APUR 
 1. arrondissement på INSEE

Kilder 

01
Denominazione di Origine Controllata

Denominazione di origine controllata (DOC) er et italiensk system for kontrol af oprindelsesbetegnelser for fødevarer og særligt vin. Systemet er modelleret efter det franske AOC og blev introduceret i 1963. I 1992 blev det revideret, så det stemte overens med EU's lovgivning om beskyttet oprindelsesbetegnelse, der trådte i kraft samme år. 

Systemet er opdelt i tre klassifikationer: 
 DO — Denominazione di Origine (sjældent anvendt)
 DOC — Denominazione di Origine Controllata 
 DOCG — Denominazione di Origine Controllata e Garantita 

DOCG er den mest restriktive og blev indført efter at mange fødevarevirksomheder fandt at tildelingen af DOC-klassifikationer var for liberal. Vin, der er DOCG-klassificeret analyseres og testes af statsautoriseret personale før den hældes på flaske. For at forhindre senere snyd bliver DOCG-flaskerne senere forsynet med en nummeret banderole.

Eksterne kilder/henvisninger 

 Italienske vinkategorier 
Etableret i 1963
Mad og drikke i Italien
Kultur i Italien
Vin
Rosatom

Rosatom (russisk: Росатом), er et statsligt russisk atomagentur, hvis opgaver er at føre tilsyn med atomare-anlæg, -våbenfabrikker, -videnskabelige forsknings-institutioner og -sikkerhedsagenturer, i Rusland. 

Organisationen har hovedkvarter i Moskva, og ledes anno 2010 af Sergei Kiriyenko.

Ekstern henvisning 
 Rosatoms officielle hjemmeside (engelsk)

Energi
Russiske myndigheder
Fairy

Fairy er et opvaskemiddel, der fremstilles og markedsføres af Procter & Gamble. Tidligere blev produktet markedsført som YES i Danmark og flere andre lande. Antallet af varianter varierer fra land til land, men mest kendt er den grønne normal-variant og den gule med citrusduft.

Fairy blev lanceret i Storbritannien i 1960 og er i dag et såkaldt degenereret mærke; dvs. at betegnelsen Fairy refererer til opvaskemiddel generelt og ikke nødvendigvis til dette eksakte produkt. 

Etableret i 1960
Rengøringsmidler
Procter & Gamble
Camp Tuto

Camp Tuto var en amerikansk base i Grønland. Camp Tuto lå ca. 35 km fra Thule Air Base, og var fra 1953-1957 center for forskning på indlandsisen.

I 1961 havde lejren 125 bygninger der kunne huse op til 500 mand.
Der var præfabrikerede bygninger. Alle bygninger var tøjret til jorden, som på Thule Air Base, for at modstå orkanstormene.
Når vejret var værst, kunne man kun bevæge sig mellem bygningerne via et reb.

Navnet ”Camp Tuto” stammer fra ”Thule take off Camp”.
Årsagen til lejrens placering er nem adgang til indlandsisen.
En senere permafrosttunnel blev bygget, den blev hurtigt lukket.
Forskningsresultaterne førte dog til oprettelse af Camp Century.
Camp Tuto blev lukket som lejr i 1965, men fortsatte med at være base camp for Camp Century. Camp Tuto blev ved lukningen brændt af.

Se også 

 Baser under indlandsisen

Eksterne henvisninger 

 Adgang til Grønland Ice Cap (engelsk)

USA's militæranlæg på Grønland
Liaocheng

Liaocheng (kinesisk skrift: 聊城, pinyin: Liáochéng) også kendt som «Vandbyen», er en by på præfekturniveau i den vestligste del af provinsen Shandong i Folkerepublikken Kina. Den grænser til Jinan i sydøst, Dezhou i nordøst, Tai'an i syd, og provinserne Hebei og Henan i vest.  Kejserkanalen løber gennem området. Præfekturet har et areal på 8,715 km2 og en befolkning på 5.810.000
mennesker (2007).

Området er en stor kul-region, og byen har ikke mindre end 4 kulkraftværker, det største med en kapacitet på 2.640 MW.

Administration

Liaocheng administrerer et distrikt, et byamt og seks amter.

Dongchangfu distrikt (东昌府区)
Linqing byamt (临清市)
Yanggu amt (阳谷县)
Dong'e amt (东阿县)
Chiping amt (茌平县)
Gaotang amt (高唐县)
Guan amt (冠县)
Shen amt (莘县)

Uddannelse
Liaocheng University (聊城大学)

Bypræfekturer i Shandong
Museum für Moderne Kunst

Museum für Moderne Kunst (MMK), er et kunstmuseum med samtidig kunst beliggende i Frankfurt am Main. Det er indviet i 1991 designet af Hans Hollein.

Eksterne henvisninger 

 Museum für Moderne Kunst

Bygninger, konstruktioner og anlæg i Frankfurt am Main
Kunstmuseer i Tyskland
Lisbjerg Skole

Lisbjergskolen ligger i Lisbjerg nord for Aarhus. Den er den første opførte bygning (2008) i det, der med tiden vil vokse til en stor forstad nord for Aarhus.

Lisbjergskolen er den eneste i Aarhus Kommune der kører med niveaudelt undervisning i dansk og matematik på tværs af årgangene. Eleverne bliver bedømt på deres faglige niveau og - i samtykke med forældrene - placeret på hold der passer hertil. Skolen har kørt med dette i flere år.

Etableret i 2008
Uddannelse i Aarhus
Folkeskoler i Aarhus Kommune
Vandrende sjæle

Vandrende sjæle (på engelsk; The Host) er en bog skrevet af den succesrige forfatter bag Tusmørkeserie, Stephenie Meyer. Romanen introducerer en udenjordisk race, kaldet Sjæle, der overtager Jorden og dens indbyggere. Bogen beskriver en sjæls knibe, da sindet af hendes menneskelige vært nægter at overdrage hendes krop til sjælen. Vandrende sjæle på engelsk, blev udgivet den 6. maj 2008  med en indledende oplag på 750.000 eksemplarer.  En international udgave af romanen blev udgivet den 2. april 2008 i Storbritannien, Irland, Indonesien, Filippinerne, Australien og Hong Kong.

Plot 
Bogen handler om en sjæl, der vågner op i den jordiske pige Melanies krop. Disse sjæle har erobret flere forskellige planeter og bosat sig i flere forskellige arter på disse planeter. Vandrer (sjælen i Melanies krop) skal undervise andre af Vandrers slags om, hvordan livet er på andre planeter, da Vandrer selv har rejst meget og levet på mange forskellige planeter. Underligt nok kan Vandrer stadig høre Melanies tanker og huske hendes erindringer. Dette får Vandrer til at sætte spørgsmålstegn ved den måde, de infiltrerer planeter og udrydder menneskers og andre arters tanker og levemåde.

Hovedpersoner

Vandrer "Wanda" 
Vandrer er hovedpersonen, en Sjæl der er indsat i Melanie Stryders krop. Hun fik sit navn på grund af antallet af planeter, hun har boet på; hun har aldrig været på én hun virkelig kunne lide. Hun får senere tilnavnet "Wanda" af Mels onkel Jeb. I første omgang er hun kun interesseret i at nyde sit nye liv, men Melanies kærlighed til sin bror og kæreste overvælder Wanda, og hun opgiver sin egen slags for at søge dem ude i ørkenen. Hun begynder langsomt at udvikle sympati for mennesker og erkender til sidst, at de har ret til deres eget liv og forsøger at ofre sig selv for at Melanie kan få sit liv tilbage. Som alle Sjæle, er hun naturligvis altruistisk, forfærdet over volden, og har svært ved at lyve troværdigt (over for mennesker).

Melanie Stryder 
Melanie er en menneskelig rebel, der blev taget til fange og implanteret med en sjæl efter mange år med at gemme sig sig fra de Søgende. Melanies bevidsthed overlever og modstår Vandrerens kontrol, så godt hun kan. Hun kan lide følelsen af at være fysisk stærk og skælder Vandrer ud for at forsømme hende på den måde. Hun har temperament og er ofte hurtig til at bruge trusler om vold, til Wandas mishag. Melanie er lidenskabeligt forelsket i Jared og deler et stærkt bånd med sin bror, Jamie, som hun er indædt beskyttende over for. Trods indledende vrede over at Vandrer stjæler hendes liv, vender deres fælles kærlighed til Jamie og Jared dem til uvillige allierede. Deres forhold vokser til det punkt, hvor Melanie grådkvalt beder Wanda om ikke at give hende sin krop tilbage.

Referencer 

Fantasy
Romaner fra USA
Frederik Lauesen

Frederik Lauesen (født 10. november 1972 i København) er en dansk journalist, der siden 2008 har været sportschef for TV 2. 

Lauesen, der er opvokset i Kolding, blev uddannet fra Danmarks Journalisthøjskole i 1998. Han blev samme år ansat på TV2 Sporten og var bl.a. tilknyttet magasinprogrammet LPS. Senere blev han redaktionschef for TV 2 Nyhederne, inden han i 2008 blev sportschef efter at Morten Stig Christensen havde forladt TV 2. 

Personer fra København
Journalister fra Danmark
Ansatte ved TV 2
Otto Nordenskjöld

Nils Otto Gustaf Nordenskjöld (6. december 1869 i Hässleby, Jönköpings län – 2. juni 1928 i Göteborg) var en svensk geolog, polarforsker samt professor og rektor ved Göteborgs Handelshögskola. Han blev kendt som leder af den første svenske Antarktisekspedition i 1902 med skibet Antarctic.

Han blev kandidat i geologi fra Uppsala universitet i 1889, licentiat i 1894 og doktor samme år. Han blev tilknyttet universitetet som docent i mineraler og geologi. Han stod i spiden for tre mineralogiske ekspeditioner; til Patagonien i 1890'erne og til Alaska og Klondike i 1898.

I 1905 blev han professor i geografi (med handelsgeografi) och etnografi vid Göteborgs Universitet, og fra 1914-1923 var han prorektor ved Handelshögskolan i Göteborg. Fra 1923 var han rektor samme sted.

Nordenskjöld udførte blandt andet morfologiske studier i Sydvestgrønland.

Han blev i 1912 æresmedlem af The Explorers Club sammen med blandt andre Fridtjof Nansen og Roald Amundsen, og var desuden medlem af Kungliga Vetenskapsakademien.

Referencer

Eksterne henvisninger 

 

Polarforskere fra Sverige
Opdagelsesrejsende fra Sverige
Medlemmer af Kungliga Vetenskapsakademien
Riddere af Dannebrog
Omkomne ved trafikulykker i Sverige
Modtagere af Vegamedaljen
Tamponsyge

Tamponsyge (formelt toxic shock syndrome) er en alvorlig sygdom, der kan forårsages af toxinet TSST-1, der produceres af visse gule stafylokokker, Staphylococcus aureus. Giftstoffet giver feber, diarré og hududslæt, der minder om solskoldning, og som fører til at huden løsner sig og falder af. Tilstanden kan også forårsages af Streptococcus pyogenes, hvor det er produktionen af SpeA og bakteriens evne til at agere superantigen, som giver anledning til TSS. 

Sygdommen blev kendt i 1970'erne og ramte primært menstruerende kvinder, der anvendte tamponer. Det viste sig, at det skyldtes, at kvinderne lod tamponerne sidde for længe. 

Sygdommen kan imidlertid også ramme mænd og børn. I dag forekommer sygdommen primært som komplikation til hudinfektioner og sjældnere i forbindelse med bihulebetændelse.

Toxic shock syndrome smitter ikke, men kan forårsage blodtryksfald og i sidste ende være dødelig, hvorfor hurtig diagnosticering og behandling er vigtigt.

Af de få der bliver ramt, dør cirka 1,8%.

Bakteriesygdomme
Anders Nørgaard

Anders Nørgaard (død 2000)
var en agent for Politiets Efterretningstjeneste (PET).
Han infiltrerede et venstrefløjsmiljø i Århus centreret om bogcafeen Regnbuen og senere det trotskistiske Socialistisk Arbejderparti i København i hvad PET betegnede som Operation Zeus.

Nørgaard havde selv henvendt sig til Helsingør Politi den 9. januar 1981.
Det var efter at han i 1978 havde deltaget i en "Vesttysklandsuge" på Århus Universitet og var som studerende fra Aalborg Universitetscenter indlogeret på Fronthuset i Mejlgade i Århus.
Der fik han forbindelse til personer i den centrale anarkistgruppe der sympatiserede med Rote Armee Fraktions brug af terror og som forsøgte at rekruttere ham.
Nørgaards kontakt til politiet i 1981 var ansporet af den række af hærværk og brandattentater der havde sket i Århus.
I slutningen af januar 1981 blev Nørgaard hvervet af PET.

I 1998 blev Nørgaards agentvirksomhed offentligt kendt da han trådte frem i Fak2erens udsendelse Den hemmelige Tjeneste.
Det førte til en offentlig debat om PET's metoder og den såkaldte Blå Rapport (Redegørelse vedrørende dele af PET’s virksomhed) fra marts 1998.
Samtidig med sin optræden i TV gav han flere interviews, og den 15. maj 1998 fremkom han i Ekstra Bladet med påstanden om at han havde arbejdet som agent provocateur ved at tilbyde sprængstoffer til folkene omkring Regnbuen på opfordring fra en medarbejder fra Rigspolitiets rejseafdeling.

Et helt bind af PET-Kommissionens rapport (bind 12) er brugt på "Operation Zeus".

Anders Nørgaard begik selvmord i 2000 i en alder af 45 år.

Henvisninger 

Spioner fra Danmark
Spioner for Danmark
Dezhou

Dezhou (kinesisk skrift: 德州; pinyin: Dézhōu) er en by på præfekturniveau i  den nordvestlige del af provinsen Shandong i Folkerepublikken Kina. Den grænser til præfekturerne Jinan i sydøst, Liaocheng i sydvest, Binzhou i nordøst og til provinsen Hebei i nord og nordvest.

Kejserkanalen løber gennem præfekturet, der har et areal på 10,356 km² og en befolkning på 5.610.000 mennesker  (2007).

Administrativ inddeling

Dezhou administrerer et distrikt, to byer på amtsniveau og otte amter.

Decheng distrikt (德城区)
Leling byamt (乐陵市)
Yucheng byamt (禹城市)
Ling amt (陵县)
Pingyuan amt (平原县)
Xiajin amt (夏津县)
Wucheng amt (武城县)
Qihe amt (齐河县)
Linyi amt (临邑县)
Ningjin amt (宁津县)
Qingyun amt (庆云县)

Trafik

Jernbane
Byen Dezhou er stoppested på  jernbanelinen Jinghubanen, som løber fra Beijing til Shanghai via blandt andet Tianjin, Jinan, Nanjing og Suzhou.

Qingdao-Taiyuan højhastighedstog standser her på sin rute fra Qingdao til Taiyuan.

Veje
Kinas rigsvej 104 og 105 løber ogsåi området. De begynder i Beijing, løber mod syd og deler sig i Dezhou. Rigsvej 104 fortsætter da til Jinan, Xuzhou, Nanjing, Hangzhou, Wenzhou og ender i Fuzhou, mens 105 løber til Jining, Shangqiu, Jiujiang, Nanchang og Guangzhou, og ender i Zhuhai.

Turisme
Dezhous største historiske attraktion er gravmælet for sultan Paduka Batara af Sulu, som døde i Dezhou under rejsen hjem efter et besøg hos Yongle-kejseren i 1417. Gravmælet er velbevaret og er opført på Kinas liste over bevaringsværdige fortidsminder. Efterfølgere af sultanens muslimske ledsagere bor stadig i Dezhou og er klassificeret som huikinesere.

Eksterne henvisninger 

Hjemmeside  

Bypræfekturer i Shandong
Bihulebetændelse

Bihulebetændelse, også kaldet sinuitis, er en almindelig infektion i ansigtsskelettets fire par bihuler. Idet sygdommen betyder, at trykket i bihulerne øges, er den ofte meget smertefuld. 

Normalt er bihulerne fyldt med luft og har via små åbninger forbindelse med luftrummet i næsen. Hvis denne åbning bliver for lille, vil væske blive holdt tilbage. Når luften i bihulen suges op af slimhinderne og der dannes et undertryk i bihulen vil den efterhånden fyldes med væske, der siver fra bihulens slimhinder. Hvis væsken bliver inficeret af bakterier, danner der sig et overtryk i bihulen, der vil medføre feber og smerter samt ømhed omkring den påvirkede bihule. 

Årsagen til bihulebetændelse kan være forkølelse eller influenza. Idet alle forkølelser påvirker bihulerne, er overgangen fra forkølelse til bihulebetændelse ret flydende.
 
Normalt vil bihulebetændelsen aftage af sig selv efter 4-5 dage og kan lindres ved almindeligt smertestillende håndkøbsmedicin, men kan ellers behandles med penicillin. For patienter, der får bihulebetændelse flere gange, kan det være formålstjenstligt at røntgenfotografere bihulerne for at kunne konstatere hvorvidt slimhinderne i bihulen er normale. 

Infektionssygdomme
Kighoste

Kighoste er en meget smitsom sygdom, der forårsages af bakterien Bordetella pertussis. Sygdommen rammer primært børn. 

Sygdommen er særligt alvorlig, hvis den rammer børn før de er fyldt 2 år og særligt før de er fyldt 6 måneder. Det skyldes, at spædbørnenes luftveje er meget snævre, og at det seje slim, som kighosten forårsager derfor let hober sig op med vejrtrækningsproblemer til følge. For spædbørn kan sygdommen være livstruende. 

Bakterien smitter ved dråbeinfektion, typisk ved hoste. Inkubationstiden er en til to uger. Typisk begynder sygdommen som en almindelig forkølelse med hoste og eventuelt med svag feber. Hosten tager efterhånden til, særligt om natten. Det kulminerer i nogle dybe, krampagtige hosteanfald, hvor lungerne tømmes for luft. De efterfølgende indåndinger er anstrengte og hvæsende. 

Når man har haft sygdommen, er man immun i et stykke tid – men ikke for evigt. 

I Danmark og andre vestlige lande er sygdommen i dag ret sjælden grundet flere års effektiv vaccinationsindsats. Danske børn vaccineres fire gange – når de er 3 måneder, 5 måneder, 12 måneder og 5 år – mod difteri, stivkrampe, polio, hæmophilus influenzae type b, kighoste og pneumokokker. Tidligere fik 75% af alle danske børn svære anfald af kighoste, og omkring 10 børn døde af sygdommen årligt. I dag rammes kun få procent. Men da vaccinationens virkning ikke er livsvarig, kan man også få anfald af kighoste som større barn eller voksen.

Epidemi 
Kighoste optræder typisk med egentlige epidemier med 3-5 års mellemrum, også i velvaccinerede befolkninger.

I Danmark diagnosticeres der årligt omkring 800-1.000 tilfælde af kighoste i år, hvor der ikke er epidemi.

Se også 
 Antibiotikaresistens
 Bakterien Bacillus anthracis
 ICD-10 Kapitel I - Infektiøse inkl. parasitære sygdomme (WHO's liste)
 Mikrobiom

Referencer 

Børnesygdomme
Luftvejssygdomme
Sandheden om mænd

Sandheden om mænd er en dansk drama-komediefilm fra 2010 instrueret af Nikolaj Arcel og skrevet af Rasmus Heisterberg og Arcel selv, med Thure Lindhardt i hovedrollen.

Handling 
Filmen handler om Mads, der er manuskriptforfatter. Han er lige flyttet sammen med Marie (Tuva Novotny), men begynder at tvivle på at det er livets mening. Filmen har flere lighedspunkter med Charlie Kaufmans Adaptation, da der er flere scener, hvor Mads fortæller om hvordan man skriver manuskript, og prøver at finde på det store nye hit efter hans tidlige successer med bl.a. Rejsen til Zakaya.

Medvirkende 
 Thure Lindhardt i rollen som Mads
 Tuva Novotny i rollen som Marie
 Rosalinde Mynster
 Signe Egholm Olsen
 Henning Valin Jakobsen
 Karen-Lise Mynster
 Nastja Arcel
 Emma Leth
 Julie Zangenberg
 Rasmus Botoft
 Lars Mikkelsen
 Kim Bodnia
 Anders W. Berthelsen
 Nicolas Bro
 Jens Albinus
 Nicolaj Kopernikus
 Peter Gantzler
 Caroline Dahl

Eksterne henvisninger 
 Trailer for filmen 
 

Komediefilm fra Danmark
Danske film fra 2010
Dramafilm fra Danmark
Film instrueret af Nikolaj Arcel
Værker om meningen med livet
Dansksprogede film
Folk og Land

Folk og Land var en norsk, politisk avis, som skrev kommentarer og artikler om Norge under 2. verdenskrig og retsopgøret efter krigen med forsvar for det gamle nazistparti Nasjonal Samling (NS). Folk og Land begyndte så småt i 1947 under navnet Skolenytt, men blev omdøbt til 8. Mai året efter. I 1952 skiftede bladet navn til Folk og Land og fik redaktion i Oslo. Bladet blev udgivet af det NS-venlige Institutt for Norsk Okkupasjonshistorie. Bladet ophørte i 2003 fordi skribentene, som i stor grad var tidligere NS-folk, blev for gamle. 

Redaktionen i Folk og Land støttede åbent NS og Nazi-Tyskland under besættelsen af Norge og mente, at de sejrende i 2. verdenskrig havde forfalsket historien. For eksempel står der i et indlæg fra 1970 følgende: ”Men en ting bør vi i hvert fald være enige om. Nemlig at med Adolf Hitler var historiens største personlighed efter Kristus.”   Avisen var også præget af stærk antikommunisme og hyldede Francos fascistiske diktatur i Spanien, peronistene i Argentina og tilsvarende bevægelser. Flere af artiklene havde, som NS, ”et kristent grundsyn og en stærk, norsk national forankring.”

Referencer

Eksterne henvisninger 
 Søgbart emneregister for 8. mai og Folk og Land 1948 – 2003 (alle 9000 avissider er pdf-filer) 
 Interview i Dag og tid med den sidste redaktør i Folk og Land i 2003 
 Omtale i Norsk krigsleksikon fra 1995 

Aviser fra Norge
Nasjonal Samling
Etableret i 1947
Ophørt i 2003
Graeme Le Saux

Graeme Pierre Le Saux (født 17. oktober 1968 på Jersey) er en tidligere engelsk fodboldspiller, der spillede som venstre back eller alternativt kant. Han var på klubplan tilknyttet Chelsea, Blackburn Rovers og Southampton i England. Med Blackburn vandt han i 1995 Premier League, mens det hos Chelsea blev til triumf i blandt andet Pokalvindernes Europa Cup i 1998 og FA Cuppen i år 2000.
Ved sit skifte til Chelsea i 1997 blev Le Saux den dyreste forsvarsspiller i England, med en transfersum på a £5 millioner.

Le Saux blev desuden noteret for 36 kampe og én scoring for Englands landshold. Han deltog ved VM i 1998 i Frankrig, hvor englænderne måtte se sig slået ud i 1/8-finalerne.
Under sin aktive karriere blev Le Saux beskyldt for at være bøsse. Dette afviste han dog selv.

Titler 

Premier League
 1995 med Blackburn Rovers

FA Cup
 2000 med Chelsea F.C.

League Cup
 1998 med Chelsea F.C.

Charity Shield
 2000 med Chelsea F.C.

Pokalvindernes Europa Cup
 1998 med Chelsea F.C.

UEFA Super Cup
 1998 med Chelsea F.C.

Noter

Eksterne henvisninger 

 Soccerbase.com spillerinfo 
 Footballdatabase.eu spillerinfo

Fodboldspillere fra England
Fodboldspillere fra Chelsea F.C.
Fodboldspillere fra Blackburn Rovers F.C.
Fodboldspillere fra Southampton F.C.
Deltagere ved verdensmesterskabet i fodbold 1998
Steve Howey (fodboldspiller)

Stephen Norman "Steve" Howey (født 26. oktober 1971 i Sunderland, England) er en tidligere engelsk fodboldspiller, der spillede som forsvarsspiller. Han var på klubplan primært tilknyttet Newcastle United og Manchester City i hjemlandet. Han blev desuden noteret for fire kampe for Englands landshold. Han deltog ved EM i 1996 på hjemmebane.

Eksterne henvisninger 
 

Fodboldspillere fra England
Fodboldspillere fra Newcastle United F.C.
Fodboldspillere fra Manchester City F.C.
Fodboldspillere fra Leicester City F.C.
Fodboldspillere fra Bolton Wanderers F.C.
Fodboldspillere fra Hartlepool United F.C.